Oikeusministeriö
Lainvalmisteluosasto
PL 25
00023 VALTIONEUVOSTO

Kirjeenne OM 16/41/2005 OM040:00/2005

LAUSUNTO EHDOTUKSESTA RYHMÄKANNETTA KOSKEVAKSI LAIKSI

Oikeusministeriö on pyytänyt kauppa- ja teollisuusministeriöltä lausuntoa ehdotuksesta hallituksen esitykseksi ryhmäkannetta koskevaksi laiksi.

Toimialansa mukaisesti kauppa- ja teollisuusministeriö rajoittuu tarkastelemaan ehdotusta vain siltä osin kuin se koskee viranomaisaloitteista ryhmäkannetta kuluttajariidoissa. Ministeriö toteaa tyydytyksellä, että ehdotusta valmisteltaessa on lähtökohdaksi otettu tältä osin julkinen ryhmäkanne niin kuin kauppa- ja teollisuusministeriön edustaja esitti kuulemistilaisuudessa 20.5.2005 oikeusministeriössä. 
Kun eri tahojen näkemykset tällaisen ryhmäkanteen tarpeellisuudesta ja sitä koskevan lainsäädännön vaikutuksista ovat kuitenkin edelleen varsin ristiriitaisia, kauppa- ja teollisuusministeriö katsoo, että asian jatkokäsittelyyn hallitustasolla ei ole tässä vaiheessa edellytyksiä. Asia voitaisiin ottaa käsiteltäväksi seuraavien eduskuntavaalien jälkeen käytävissä hallitusneuvotteluissa. 
Kauppa- ja teollisuusministeriö liittää tähän lausuntoonsa Valtion taloudelliselta tutkimuskeskukselta pyytämänsä lausunnon ryhmäkannetyöryhmän mietinnössä suoritetusta yritysvaikutusten arvioinnista.

Mauri Pekkarinen
kauppa- ja teollisuusministeri

Kristian Tammivuori
hallitusneuvos